Louis Napoleon
Austerlitz sassa! hol volt szárnyad akkor, 
hogy messze földön, barbár partokon 
vad harcba hullt el a végső rokon, 
királyok sarja, áruló hadaktól!

Szegény fiú! bíbor várt, ősi rangon 
s Párizs nem üdvözöl majd mint vezért 
a légióid élén, ám ezért 
a szabad és köztársasági Frankhon

holt, koronátlan főre majd a bátor 
harcos babérját fonja és te lenn 
meg nem gyalázva jársz és szennytelen 
s meghallja tőled a nagy Imperátor,

hogy a Hazád a Szabadságnak ajkát 
csókolta meg, mely édesb, mint a méz, 
s a Nép uralma zúg ma a merész 
parton, mely sok királyt bókolva dajkált.
Versek
en:Louis Napoleon